《题黄鹤楼次西涯少师韵寄凤山中丞》
明代·唐锦

扁舟鄂渚连宵泊，一樽聊伴城楼鹤。月光照人如镜明，水色涵空更澄廓。

楼背小亭白石凿，裂处似有藤萝络。欲将胜致付毛生，掌中酒杯且权阁。

凌晨历览周遭峰，村歌野曲鸣商宫。官清万口托奇遇，民隐九重偏易通。

战马千群卧芳草，山川二百皆春风。濒江小歉亦偶尔，全活正赖青州翁。

中台大夫南国彦，胸中石渠有其半。经纶馀滴洒秋风，流水行云看染翰。

名楼秀句两争雄，千载鹤诗今再见。凭栏独抱庙堂忧，举头懒识江山面。

酒酣携笛傍梅花，吹彻楚云飞碎练。不须高语惊星辰，声名久已登霄汉。

作者简介：松江府上海人，字士纲。弘治九年进士。正德间为兵科给事中，以不谒馈宦官谪判深州。刘瑾诛，累官江西学政。朱宸濠反，锦激励士民，捕守城内官杜茂等，驰请南赣巡抚王守仁入城，建首功。后坐事落职，寻事白，致仕归。卒年八十。